Dele van Gauteng binnekort tot rampgebied verklaarKitsvloede en swaar reën het Woensdagaand groot skade in Johannesburg en aan die Oos-Rand aangerig. Foto: Via City of Joburg / Facebook. David Makhura, premier van Gauteng, beplan om dele van Gauteng tot rampgebiede te laat verklaar ná die kitsvloede wat vandeesweek in die provinsie voorgekom het. Dit volg nadat erge skade op verskeie plekke in Johannesburg en aan die Oos-Rand deur kitsvloede aangerig is, motors vernietig en minstens ses mense dood is. Volgens ŉ verklaring wat deur die provinsiale regering uitgereik is, het Makhura ten tyde van die vloede ŉ konferensie in Namibië bygewoon, maar wel ŉ verslag van die waarnemende premier, Paul Mashatile, ontvang oor die omvang van die skade en die dodetal weens die kitsvloede. Makhura is ook ingelig hoe die kitsvloede die Internasionale Lughawe OR Tambo geraak het. “ŉ Beduidende aantal van ons inwoners in Gauteng is dakloos gelaat terwyl swaar reën steeds voorkom. Die plaaslike en provinsiale rampverligtingspanne het tot dusver uitstekende werk gedoen om tydelike verligting te bring vir mense wat geraak is,” het Makhura gesê. “Ons doen die nodige stappe om ŉ ramp te verklaar sodat ons toegang kan kry tot die beskikbare hulpbronne om diegene in nood te help om hul lewe voort te sit.” Swaar reën in die Oos-Rand op 9 November 2016 Foto via Boksburg Advertiser Makhura het gesê die Johannesburg en Ekurhuleni-munisipaliteite is reeds besig met herstelwerk aan die infrastruktuur, asook opgraderings om soortgelyke rampe in die toekoms te verhoed. Die regering het Gauteng-inwoners gemaan om die naweek baie versigtig te wees, aangesien nog vloede verwag word. Die regering het ŉ beroep gedoen op inwoners in laagliggende gebiede en wat langs riviere en strome woon om die gebiede te ontruim en na hoogliggende gebiede te beweeg indien watervlakke begin styg. Die Suid-Afrikaanse weerdiens het vroeër ŉ waarskuwing uitgereik dat swaar reën, hael, kitsvloede en stormsterk wind Vrydag oor die provinsie verwag word.